I 22 dager har de vært på flukt fra Syria. Reisen stoppet i en hall på Svinesund.

De første seks månedene i år registrerte politiet i Østfold 30 asylsøkere i måneden. Så langt i august har det kommet 250. De siste dagene har det kommet over 30 personer.

Etter å ha reist i 22 dager satt de to syriske asylsøkerne sine føtter på norsk jord for første gang på Svinesund i går. De ble hentet ut av en rutebuss fra Sverige. De ønsker å være anonyme på grunn av sikkerheten til familien som er igjen i Syria. Astrid Hexeberg

28. aug. 2015 21:38 Sist oppdatert 29. august 2015

Tollerne på Svinesund vinker inn den store lilla toetasjes rutebussen fra Sverige i en stor hall.

Det er den tredje bussen de sjekker på under én time.

I den forrige ble tre asylsøkere hentet ut. De sa de var fra Eritrea og Somalia. De hadde ingen papirer på hvem de var.

Nå går toller og vaktleder Per Kristian Grandahl opp i andre etasje på bussen. Spør passasjerene om identitetspapirer, som de alltid gjør når en buss skal sjekkes.

Les også:

Les også Her stoppes flukten til Vest-Europa

En bærepose og en liten sekk

Han kommer ned igjen med to syriske pass i hånden. Bak ham kommer to menn kledd i jeans og gensere.

Den ene har en grønn bærepose. Den andre en liten sekk på ryggen.

— Har dere mer bagasje, spør tolleren.

De har ikke det.

— Dere er fra Syria og ønsker opphold i Norge?, spør han videre.

— Ja, svarer de begge.

— Dere er i Norge nå, sier Grandahl.

De to stiller seg inntil veggen i hallen. Bussen får kjøre videre til Oslo.

De må vente på å bli hentet av politiet.

Per Kristian Grandahl, vaktleder ved tollstasjonen på norges grense ved Svinesund henet ut flere asylsøkere fra busser fredag. De blir hentet av politiet for førstegangsregistrering. Astrid Hexeberg

— Det er en spesiell situasjon nå

Det er politiet som har ansvar for å ta imot asylsøkere når de kommer til Norge.

På den norske grensen i Østfold merker de en tydelig og kraftig endring i asylstrømmen til landet.

De første seks månedene i år registrerte politiet i Østfold i snitt 30 asylankomster hver måned.

Så langt i august har de registrert 250 asylsøkere. Flere dager har det vært 30 på en dag.

De aller fleste kommer med buss, men den siste tiden har også flere kommet over grensen med tog.

Aftenposten fulgte en gruppe flyktninger på grensen mellom Serbia og Ungarn: – Solgte huset for at jeg kunne reise:

Politiet kjøper inn mat, medisiner og barneseter

Politiinspektør Tom Erik Guttulsrød, sjef for felles kriminalenhet i Østfold politidistrikt, ser på en stor pappeske med mat som står på kontoret i politihuset i Sarpsborg.

— Denne situasjonen er veldig spesiell for oss. Når det kommer så mange asylsøkere på en gang sier det seg selv at vår kapasitet ikke er tilstrekkelig, sier Guttulsrød, og løfter på noen av matvarene.

Les og lær:

Les også Hvorfor øker strømmen av flyktninger så mye akkurat nå?

Kjøpt inn mat, medisiner og fargestifter

Politiinspektør Tom Erik Guttulsrød, sjef for felles kriminalenhet i Østfold politidistrikt. Astrid Hexeberg

Politiet i grensefylket Østfold har de siste dagene kjøpt inn mat, medisiner og fargestifter for å ivareta alle flyktningene mens de venter på transport videre.For å kunne transportere alle barna som kommer trygt, har de kjøpt inn barneseter til politibilene.

— Vi har samlet inn alle de kjøretøyene vi har som har transportkapasitet, sier Guttulsrød.

Torsdag kom det åtte mindreårige, inkludert et sykt barn.

— Vi måtte sørge for febernedsettende medisiner, sier politiinspektøren.

Les også:

Les også Her er tusener av migranter på vei til Europa til fots

22 dager på reise fra krigen

Vaktleder Per Kristian Grandahl blar igjennom passet til de to syrerne.

De to sier de har brukt 22 dager på reisen fra Aleppo. De ønsker å være anonyme fordi de frykter for familiens sikkerhet dersom de står frem.

Først til Libanon, så med båt til Tyrkia. Videre til Hellas. De viser bilde av en liten gummibåt de brukte.

Deretter gikk turen til Makedonia. Etter flere dager på grensen der, klarte de å komme seg til Serbia. Der betalte de noen for frakt til København.

Turen gikk videre til Malmö i Sverige. Der kom de seg på en buss som skulle til Oslo.

Reisen stoppet i Svinesund.

De to syrerne på 22 og 24 år reiste kun med en pose og en liten sekk. De sier de forlot Aleppo i Syria for 22 dager siden. Astrid Hexeberg

— Vi har reist til fots, med båt, tog, buss og bil. Vi er trøtte, men har nådd målet vårt. Vi vil leve i et land med fred, sier den ene.- Og bygge vår fremtid, sier den andre.

De ble hentet av politiet for førstegangsregistrering. Deretter gikk turen til Oslo og Politiets utlendingsenhet (PU).

Derfra går turen videre til et transittmottak i påvente av at saken skal behandles av Utlendingsdirektoratet (UDI).

Ber kommunen om hjelp

I Østfold ber politiet nå om hjelp til å håndtere situasjonen.

— Våre venterom har ikke den kapasiteten som er nødvendig, så derfor har vi anmodet Sarpsborg kommune om å hjelpe oss med et egnet venterom. Dersom dette er en situasjon som fortsetter og øker i omfang kan det også være vi trenger hjelp av frivillige hvis store asylankomster fortsetter, sier Guttulsrød.

- Ingen steder i verden er verre en Syria

De to syrerne sier de ønsker å bli i Norge.

— Ingen andre steder i verden er verre enn i Syria nå. Døden er overalt. Det er sykdom overalt. Alt annet er bedre.

— Vi vil lære fra nordmenn, vi vil leve i fred, studere, skape en fremtid og jobbe, sier de to.

Kort tid senere stoppes en ny buss på vei inn i Norge. Fem nye asylsøkere hentes ut og må vente på politiet.

Fakta Over 500 asylsøkere i uken De siste tre månedene er det kommet over 1.000 syriske flyktninger til Norge, over halvparten de siste ukene. Politiets utlendingsenhet (PU) har de siste ukene registrert flere enn 500 asylsøkere i uken. Det normale har vært mellom 100 og 150. Refstad transittmottak i Oslo tar imot nesten alle asylsøkere som kommer til Norge. De siste tre månedene er det registrert 1.079 asylsøkere fra Syria. Nesten 600 av disse har kommet i august. Kilde: NTB Vis mer

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding